Óska eftir sameiningarviðræðum við þrjú nágrannasveitarfélög Á fundi bæjarstjórnar Akraness í gær var samþykkt samhljóða tillaga Gunnars Sigurðssonar og Einars Brandssonar bæjarfulltrúa Sjálfstæðisflokksins að Akraneskaupstaður hafi frumkvæði að sameiningarviðræðum við sveitarstjórnir Hvalfjarðarsveitar , Skorradalshrepps og Borgarbyggðar . Í greinargerð með tillögunni kemur fram að á aðalfundi Samtaka sveitarfélaga á Vesturlandi á dögunum hafi innanríkisráðherra greint frá því að sameining sveitarfélaga á Íslandi yrði ekki þvinguð heldur yrði það alfarið að vera í höndum sveitarfélaganna sjálfra að hafa frumkvæði að slíkum viðræðum . Talsverðar umræður urðu um tillöguna á fundinum en í bókun frá honum segir að ef jákvæður vilji verði til að skoða málið frekar munu þessi fjögur sveitarfélög gera með sér samkomulag um framhald málsins . Regínu Ásvaldsdóttur bæjarstjóra var falið að fylgja tillögunni eftir . Í greinargerð segir einnig að mikill vilji sé til þess að aukin og flóknari verkefni færist til sveitarfélaga svo sem rekstur heilsugæslu og löggæslu . Til þess að þessi þróun haldi áfram og tryggi um leið bætta þjónustu við íbúa væri ljóst að sveitarfélögin þurfi að stækka . „ Aukið samstarf eða sameining fyrrnefndra sveitarfélaga er forsenda bættrar þjónustu við íbúa þeirra og tryggir um leið samkeppnishæfni þeirra allra . Í því ljósi er tillaga þessi nú flutt , “ segir í bókuninni frá bæjarstjórnarfundinum .